Cantu sa linna? Oh su sardu!

«Cantu sa linna? oh su sardu!».
«Missegnora, chimbe soddos».
«A la das pro battor soddos?».
«Nossegnora. Ptrrù su caddu».

«Torra su sardu aggiustare,
prestu ca mind’ando a taula».
«Missegnora, non b’hat faula,
mancu non la poto dare:
mila cheriant pagare
gai da sa prima intrada
e deo non l’hapo dada
ca l’atto dai logu attesu».
«A la das battor e mesu?».
«Nossegnora. Ptrrù su caddu».

«A narrer sa veridade,
s’arriu chi non mi jughes!
Non b’hat ne crastu ne rughes!».
«Sa linna est ben’appezzada,
bene cumposta, assentada
senz’ingannu ne malissia.
Non si la lêt s’avarissia,
non disprezziet sa faina».
«E battor e un’ottina?».
«Nossegnora. Ptrrù su caddu».

«Ahi! chi nde so istracca
pro duas naes de linna!».
«Pro su ch’hapo nadu prima
so prontu a isbarriare».
«Gasi ti cheres pagare
finas de su piaghere?».
«Missegnora, bona mere,
non la cheret pagu male».
«Chimbe mancu unu reale?».
«Nossegnora. Ptrrù su caddu».

«Como chi nd’hapo bisonzu
beni pro l’isbarriare».
«Si cheret a l’assentare
ammustretmilu su logu».
«Inue fatto su fogu,
ancora l’has a ischire?
Faghe prestu a t’allistire
ca no hapo ustadu ancora,
e si no bae in bon’hora».
«Sissegnora. Sciì su caddu».

«Ancora bi ses ancora
cun sa cantilena tua?».
«Missegnora, in paghe sua,
lesset istare sa presse
e da chi fatta det esse’
sa cosa l’hat aggradare».
«Cando che cheres passare
tenes su inari prontu».
«Adios, tenzatsi contu
missegnora, ptrrù su caddu».